Säteilylailla ja sen nojalla annettavilla alempiasteisilla säädöksillä pantiin täytäntöön Euroopan unionin uusi säteilyturvallisuusdirektiivi.
Uutena asiana lakiin sisällytettiin sääntely, joka koskee kuvantamisessa henkilöön kohdistettua muuta kuin lääketieteellistä altistusta. Laki uudistaa säteilytoimintaan osallistuvan henkilöstön koulutus- ja pätevyysvaatimuksia sekä säteilyturvallisuuspoikkeamiin varautumista. Lisäksi täsmennetään sääntelyä luonnonsäteilystä aiheutuvasta säteilyaltistuksesta.
Samalla muutettiin ionisoimatonta säteilyä koskevia säännöksiä. Uudet ionisoimattoman säteilyn säännökset mahdollistavat aiempaa paremmin ionisoimattoman säteilyn riskiperusteisen valvonnan, jota tuotteiden nopea tekninen kehitys ja uusien sovellusten käyttöönotto edellyttävät.
Aiemmat Säteilyturvakeskuksen (STUK) ST-ohjeet on siirretty soveltuvin osin lakiin, asetuksiin tai STUK:n sitoviksi määräyksiksi.
Lisäksi Kansainvälisen atomienergiajärjestön (International Atomic Energy Agency; IAEA) suositukset, joiden täytäntöönpanoon Suomi on sitoutunut, otettiin huomioon soveltuvin osin ja saatettiin osaksi kansallista lainsäädäntöä.